Σε τηλεοπτική συνέντευξη που παραχώρησε στο κανάλι TRT ο μέχρι πρότινος υπουργός Εθνικής Άμυνας, Πάνος Καμμένος εξέφρασε εκ νεου τη διαφωνία του με τη συμφωνία των Πρεσπών, σημειώνοντας ωστόσο ότι «δεν αισθανόμαστε απειλή. Τα Σκόπια είναι 20 λεπτά δουλειά. Αν αποφασίσει μια ίλη τεθωρακισμένων να περάσει μέσα, θα φτάσει στην άλλη πλευρά των Σκοπίων. Θα φτάσει στη Σερβία».

Παράλληλα εξαπέλυσε νέες βολές κατά του πρωθυπουργού Αλέξη Τσίπρα αλλά και του πρώην υπουργού Εξωτερικών Νίκου Κοτζιά εξαπέλυσε ο πρόεδρος των Ανεξάρτητων Ελλήνων, Πάνος Καμμένος.

«Ο κ. Τσίπρας με εξαπάτησε διότι η πρώτη συμφωνία μας ήταν ότι θα έρθει η συμφωνία των Πρεσπών μετά τις εκλογές και η δεύτερη συμφωνία μας ότι θα έρθει στη Βουλή μετά το Μάρτιο. Όμως εκείνο που δεν μπορεί να γίνει αποδεκτό σε μια συνεργασία είναι να πάρει βουλευτές από τον κυβερνητικό του εταίρο και να διασφαλίσει τη φίμωση στη Βουλή ενός ανθρώπου που μιλάει 25 χρόνια στο Κοινοβούλιο. Και για να με χτυπήσει, προσπάθησε με μεθόδευση του Πρόεδρου της Βουλής να μου αφαιρέσει το λόγο ως πολιτικού αρχηγού» τόνισε μεταξύ άλλων.

Για τον Νίκο Κοτζιά ανέφερε: «Ήταν καταρχήν ο Κοτζιάς που έδρασε ύπουλα και υπόγεια. Η συμφωνία των Πρεσπών προτάθηκε από τον κ. Κοτζιά. Εγώ είπα στους Αμερικάνους ότι η «Μακεδονία του Αιγαίου» είναι μια προπαγάνδα που ξεκίνησε από τον Τίτο και τον Μουσολίνι. Αλλά και βεβαίως ο πρωθυπουργός έχει απόλυτη ευθύνη… Ή μπορώ να πω με εξαπάτησε».

Ο κ. Καμμένος, αναφερόμενος στους βουλευτές που εγκατέλειψαν τους Ανεξάρτητους Έλληνες, υποστήριξε πως ο Βασίλης Κόκκαλης ντρέπεται κι αλλάζει δρόμο όταν τον συναντά. «Σε μια δύσκολη στιγμή ο άνθρωπος έχει να βάλει την αξιοπρέπεια του στο ζύγι. Στη ζυγαριά του ο κ. Κόκκαλης και η κυρία Χρυσοβελώνη έβαλαν την καρέκλα», επεσήμανε.